En trussel om et skyderi på Aalborg Universitet gav mandag en 23-årig mand en dom på 30 dages betinget fængsel.

Mandag eftermiddag blev en 23-årig mand fra Aalborg idømt 30 dages betinget fængsel. Den 23-årige var tiltalt for den 19. januar at have fremsat en trussel om et skoleskyderi på Aalborg Universitet. Truslen blev fremsat på det sociale medie Jodel, og det var en kvindelig bruger, der så beskeden, som alarmerede Nordjyllands Politi. Den 23-årige havde på Jodel skrevet: "Planlægger skoleskyderi på Campus imorgen. Bliv hjemme" På Jodel optræder man anonymt, men på ganske kort tid havde politiet via det tyske selskab, der står bag Jodel, fået identiteten på den 23-årige mand oplyst, og de kunne hive ham ind til afhøring. - Han erkendte under afhøringen - og igen i dag i retten - at det var ham, der havde fremsat truslen, fortæller anklager Kim Kristensen fra Nordjyllands Politi. - Han fortalte, at han havde siddet sammen med nogle kammerater og at stemningen var blevet kørt op. Til sidst havde han så lagt truslen ud, og han vidste efterfølgende godt, at det var dumt gjort, siger anklageren videre Den 23-årige er studerende og ikke tidligere straffet. Derfor gik anklageren heller ikke efter en ubetinget fængselsstraf. Den unge mand modtog dommen.